title: Decizia (UE) 2017/1545 a Parlamentului European și a Consiliului din 13 septembrie 2017 de modificare a Deciziei nr. 445/2014/UE de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033 (Text cu relevanță pentru SEE. )

text:
               15.9.2017

               RO

               Jurnalul Oficial al Uniunii Europene

               L 237/1

         DECIZIA (UE) 2017/1545 A PARLAMENTULUI EUROPEAN ȘI A CONSILIULUI
   din 13 septembrie 2017
   de modificare a Deciziei nr. 445/2014/UE de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 167,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   după consultarea Comitetului Regiunilor,
   hotărând în conformitate cu procedura legislativă ordinară (1),
   întrucât:

               (1)

               Decizia nr. 445/2014/UE a Parlamentului European și a Consiliului (2) vizează protejarea și promovarea bogăției și diversității culturilor în Europa și sublinierea caracteristicilor comune pe care acestea le au în comun, stimulând în același timp sentimentul cetățenilor acestora de apartenență la un spațiu cultural comun și încurajând astfel înțelegerea reciprocă și dialogul intercultural și evidențiind patrimoniul cultural comun. De asemenea, decizia respectivă urmărește consolidarea contribuției culturii la dezvoltarea pe termen lung a orașelor care, poate implica și regiunile limitrofe ale acestora, în conformitate cu strategiile și prioritățile lor respective, pentru a susține o creștere inteligentă, sustenabilă și incluzivă.

               (2)

               Capitalelor europene ale culturii le revine o contribuție esențială la promovarea valorilor Uniunii.

               (3)

               Ar trebui mai mult încurajate activitățile de creare a unor legături între orașele care au deținut, dețin sau vor deține titlul de Capitală europeană a culturii, pentru a stimula schimbul de experiență și bune practici.

               (4)

               Decizia nr. 445/2014/UE prevede că doar orașele dintr-un stat membru, dintr-o țară candidată sau dintr-o țară potențial candidată, ori, în conformitate cu condițiile stabilite în respectiva decizie, dintr-o țară care aderă la Uniune au acces la acțiunea Uniunii în favoarea evenimentului „Capitale europene ale culturii” („acțiunea”).

               (5)

               Pentru a consolida legăturile culturale dintre țările membre ale Asociației Europene a Liberului Schimb care sunt părți la Acordul privind Spațiul Economic European (3) („țările AELS/SEE”) și Uniune, acțiunea ar trebui să fie deschisă, în anumite condiții, și orașelor din țările respective, în conformitate cu respectivul acord.

               (6)

               Cu toate acestea, în perioada acoperită de Decizia nr. 445/2014/UE, și anume 2020-2033, din motive de echitate față de orașele care participă la acțiune din statele membre, orașelor din țările AELS/SEE ar trebui să li se permită să participe la o singură competiție pentru titlu. Din motive de echitate față de statele membre, fiecare țară AELS/SEE ar trebui să aibă dreptul să găzduiască titlul doar o singură dată în perioada respectivă, cum este cazul țărilor candidate sau potențial candidate.

               (7)

               Întrucât este necesar ca apelurile pentru depunerea candidaturilor să fie publicate cu cel puțin șase ani înaintea anului pentru care este acordat titlul, o țară candidată, potențial candidată sau țară AELS/SEE ar trebui să găzduiască acțiunea „Capitale europene ale culturii” în 2028, și nu în 2027, astfel încât să se permită acestor țări să negocieze participarea lor la programul Uniunii de sprijinire a culturii care va urma programului „Europa creativă” pentru perioada 2021-2027.

               (8)

               Prin urmare, Decizia nr. 445/2014/UE ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia nr. 445/2014/UE se modifică după cum urmează:

               1.

               Articolul 3 se modifică după cum urmează:

                           (a)

                           alineatul (2) se înlocuiește cu următorul text:
                           „(2)   Numărul de orașe deținătoare ale titlului într-un anumit an (denumit în continuare «anul pentru care este acordat titlul») este de maximum trei.
                           Titlul se acordă în fiecare an cel mult unui oraș din fiecare dintre cele două state membre care figurează în calendarul prevăzut în anexă (denumit în continuare «calendarul») și, în anii relevanți, unui oraș dintr-o țară membră a Asociației Europene a Liberului Schimb care este parte la Acordul privind Spațiul Economic European («țară AELS/SEE»), dintr-o țară candidată ori potențial candidată sau unui oraș dintr-o țară care aderă la Uniune în condițiile prevăzute la alineatul (5).”;

                           (b)

                           alineatul (4) se înlocuiește cu următorul text:
                           „(4)   Orașele din țările AELS/SEE, din țările candidate și din țările potențial candidate care participă la programul «Europa creativă» sau la programele ulterioare ale Uniunii de sprijinire a culturii la data publicării cererii de depunere a candidaturilor menționată la articolul 10 alineatul (2) își pot depune candidatura pentru titlu într-un singur an în cadrul unei competiții deschise organizate conform calendarului prevăzut în anexă.
                           Orașele din țările AELS/SEE, din țările candidate și din țările potențial candidate pot participa la o singură competiție în perioada 2020-2033.
                           Fiecare țară AELS/SEE și fiecare țară candidată sau potențial candidată poate deține titlul doar o singură dată în perioada 2020-2033.”

               2.

               Articolul 10 se modifică după cum urmează:

                           (a)

                           titlul se înlocuiește cu următorul text:
                           „Preselecția și selecția în țările AELS/SEE, în țările candidate și în țările potențial candidate;”;

                           (b)

                           alineatul (1) se înlocuiește cu următorul text:
                           „(1)   Comisia este responsabilă de organizarea competiției dintre orașele din țările AELS/SEE, din țările candidate și din țările potențial candidate.”;

                           (c)

                           la alineatul (6), primul paragraf se înlocuiește cu următorul text:
                           „(6)   Juriul emite un raport de selecție privind candidaturile orașelor candidate preselecționate, precum și o recomandare pentru nominalizarea a cel mult unui oraș dintr-o țară AELS/SEE, dintr-o țară candidată sau potențial candidată.”

               3.

               La articolul 11, alineatul (2) se înlocuiește cu următorul text:
               „(2)   În cazul țărilor AELS/SEE și al țărilor candidate și potențial candidate, Comisia nominalizează un oraș care va deține titlul în anii relevanți, pe baza recomandărilor cuprinse în raportul de selecție al juriului, și notifică nominalizarea Parlamentului European, Consiliului și Comitetului Regiunilor, cu cel puțin patru ani înaintea anului pentru care este acordat titlul.”

               4.

               Articolul 13 se modifică după cum urmează:

                           (a)

                           la alineatul (2), al doilea paragraf se înlocuiește cu următorul text:
                           „Statul membru, țara AELS/SEE, țara candidată sau potențial candidată în cauză poate desemna un observator care să participe la reuniunile respective.”;

                           (b)

                           la alineatul (3), al doilea paragraf se înlocuiește cu următorul text:
                           „Juriul transmite rapoartele sale de monitorizare Comisiei, orașelor nominalizate și statelor membre din care fac parte, precum și orașelor nominalizate și țărilor AELS/SEE, țărilor candidate ori potențial candidate din care fac parte.”

               5.

               Anexa se înlocuiește cu textul din anexa la prezenta decizie.

         Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Strasbourg, 13 septembrie 2017.

            Pentru Parlamentul European

            Președintele

         A. TAJANI

            Pentru Consiliu

            Președintele

         M. MAASIKAS

      (1)  Poziția Parlamentului European din 13 iunie 2017 (nepublicată încă în Jurnalul Oficial) și Decizia Consiliului din 17 iulie 2017.

      (2)  Decizia nr. 445/2014/UE a Parlamentului European și a Consiliului din 16 aprilie 2014 de instituire a unei acțiuni a Uniunii în favoarea evenimentului „Capitale europene ale culturii” pentru anii 2020-2033 și de abrogare a Deciziei nr. 1622/2006/CE (JO L 132, 3.5.2014, p. 1).

      (3)  JO L 1, 3.1.1994, p. 3.

      ANEXĂ

         „CALENDAR

                  2020

                  Croația

                  Irlanda

                  2021

                  România

                  Grecia

                  Țară candidată sau potențial candidată

                  2022

                  Lituania

                  Luxemburg

                  2023

                  Ungaria

                  Regatul Unit

                  2024

                  Estonia

                  Austria

                  Țară AELS/SEE, țară candidată sau potențial candidată (1)

                  2025

                  Slovenia

                  Germania

                  2026

                  Slovacia

                  Finlanda

                  2027

                  Letonia

                  Portugalia

                  2028

                  Republica Cehă

                  Franța

                  Țară AELS/SEE, țară candidată sau potențial candidată

                  2029

                  Polonia

                  Suedia

                  2030

                  Cipru

                  Belgia

                  Țară AELS/SEE, țară candidată sau potențial candidată

                  2031

                  Malta

                  Spania

                  2032

                  Bulgaria

                  Danemarca

                  2033

                  Țările de Jos

                  Italia

                  Țară AELS/SEE, țară candidată sau potențial candidată

         (1)  Cu condiția ca prezenta decizie să intre în vigoare înainte de lansarea cererii de depunere de candidaturi pentru ediția 2024 a competiției, și anume cu șase ani înaintea anului pentru care este acordat titlul.”


title: Decizia Consiliului din 25 februarie 1991 de înființare a Comitetului pentru statistici monetare, financiare și referitoare la balanța de plăți

text:
               10/Volumul 01

               RO

               Jurnalul Ofícial al Uniunii Europene

               25

         31991D0115

               L 059/19

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 25 februarie 1991
   de înființare a Comitetului pentru statistici monetare, financiare și referitoare la balanța de plăți
   (91/115/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere proiectul de decizie prezentat de Comisie (1),
   având în vedere avizul Parlamentului European (2),
   având în vedere avizul Comitetului Economic și Social (3),
   întrucât Decizia 90/141/CEE a Consiliului din 12 martie 1990 privind realizarea unei convergențe progresive a politicilor și performanțelor economice în cursul primei etape a uniunii economice și monetare (4) determină necesitatea de a dispune de indicatori corespunzători, în special în domeniile monetar, financiar și al balanței de plăți;
   întrucât Decizia 90/142/CEE a Consiliului din 12 martie 1990 de modificare a Deciziei 64/300/CEE privind cooperarea dintre băncile centrale ale statelor membre ale Comunității Economice Europene (5) are în special obiectivul de a promova coordonarea politicilor monetare, care depinde în mod necesar de existența unor indicatori de supraveghere comuni;
   întrucât este nevoie, așadar, să se adopte, ca secțiune a programului statistic multianual al Comisiei, un program de lucru multianual în domeniul statisticilor monetare, financiare și referitoare la balanța de plăți;
   întrucât, prin Decizia 89/382/CEE Euratom (6), Consiliul a înființat un Comitet pentru programul statistic al Comunităților Europene, compus din reprezentanți ai institutelor de statistică ale statelor membre, pentru a asigura o cooperare strânsă între statele membre și Comisie la înființarea programului statistic;
   întrucât în statele membre statisticile monetare și bancare sunt întocmite de către băncile centrale, iar statisticile financiare și cele referitoare la balanța de plăți sunt întocmite de către diferite instituții, inclusiv de către bănci centrale;
   întrucât nu există în prezent nici un organism care să asigure o cooperare strânsă între statele membre și Comisie în domeniul statisticilor monetare, financiare și referitoare la balanța de plăți, în care să fie reprezentate principalele instituții naționale implicate;
   întrucât, pentru realizarea unei asemenea cooperări, în special în vederea realizării Uniunii economice și monetare, este necesară înființarea unui comitet format din reprezentanții acestor instituții care să aibă misiunea de a asista Comisia în elaborarea și punerea în aplicare a programului de lucru multianual referitor la statisticile monetare, financiare și de balanța de plăți;
   întrucât, având în vedere rolul special exercitat de aceste instituții în statele membre, este necesar să se permită comitetului să-și aleagă președintele;
   întrucât, din punct de vedere al statisticilor, există o strânsă interdependență între domeniile monetar, financiar și cel al balanței de plăți, pe de o parte, și alte domenii de statistică economică, pe de altă parte;
   întrucât sporirea cererii din partea statelor membre și a instituțiilor comunitare pentru informații statistice îmbunătățite impune intensificarea cooperării dintre utilizatorii și producătorii de statistici monetare, financiare și referitoare la balanța de plăți;
   întrucât ar trebui să se examineze, în cadrul realizării Uniunii economice și monetare, dacă misiunile Comitetului vor răspunde cerințelor unui viitor sistem european al băncilor centrale,
   DECIDE:
   Articolul 1
   Se înființează un Comitet pentru statistici monetare, financiare și referitoare la balanța de plăți, denumit în continuare „Comitetul”.
   Articolul 2
   Comitetul va asista Comisia în elaborarea și punerea în practică a programului de lucru multianual referitor la statisticile monetare, financiare și referitoare la balanța de plăți. Comitetul va avea în special sarcina de a se pronunța asupra dezvoltării și coordonării statisticilor monetare, financiare și referitoare la balanța de plăți necesare în cadrul politicilor puse în aplicare de Consiliu, de Comisie și de diferitele comitete care le asistă.
   Comitetul poate fi solicitat să emită opinii cu privire la legăturile dintre statisticile monetare, financiare și referitoare la balanța de plăți, pe de o parte, și alte statistici economice, pe de altă parte, în special cele pe care se bazează conturile naționale. Activitatea acestui Comitet va fi coordonată cu cea a Comitetului pentru programul statistic.
   Articolul 3
   Comisia, din proprie inițiativă sau, dacă este cazul, la solicitarea Consiliului sau a comitetelor care le asistă, consultă Comitetul cu privire la:

               (a)

               stabilirea programelor comunitare multianuale pentru statistici monetare, financiare și referitoare la balanța de plăți;

               (b)

               acțiunile pe care intenționează să le întreprindă Comisia în vederea realizării obiectivelor programelor multianuale pentru statistici monetare, financiare și referitoare la balanța de plăți, precum și resursele și calendarele referitoare la aceste acțiuni;

               (c)

               orice altă chestiune, în special probleme de metodologie, determinate de elaborarea și aplicarea Programului statistic în domeniile relevante.

         Comitetul își poate exprima părerea, din proprie inițiativă, asupra oricăror chestiuni referitoare la elaborarea sau punerea în aplicare a programelor statistice în domeniile monetar, financiar și al balanței de plăți.
   Articolul 4
   Comitetul este compus din unul, doi sau trei reprezentanți ai fiecărui stat membru, care provin din instituții implicate în principal în statisticile financiare, monetare și referitoare la balanța de plăți, și din trei reprezentanți ai Comisiei.
   De asemenea, un reprezentant al Comitetului guvernatorilor băncilor centrale din Comunitate și un reprezentant al Comitetului monetar pot să asiste la reuniunile Comitetului în calitate de observatori.
   Reprezentanți ai altor organizații, precum și orice persoane capabile să contribuie la discuții, pot să participe la reuniunile Comitetului, la decizia acestuia.
   Articolul 5
   Comitetul își alege președintele prin majoritate simplă a voturilor statelor membre. Secretariatul acestuia este asigurat de Comisie.
   Articolul 6
   Comitetul stabilește propriul regulament de procedură.

      Adoptată la Bruxelles, 25 februarie 1991.

            Pentru Consiliu

            Președintele

         J.-C. JUNCKER

      (1)  JO C 212, 25.8.1990, p. 5.

      (2)  JO C 324, 24.12.1990.

      (3)  JO C 31, 6.2.1991, p. 22.

      (4)  JO L 78, 24.3.1990, p. 23.

      (5)  JO L 78, 24.3.1990, p. 25.

      (6)  JO L 181, 28.6.1989, p. 47.


title: Decizia BiH/15/2009 a Comitetului politic și de securitate din 11 noiembrie 2009 privind numirea unui comandant al forței UE pentru operația militară a Uniunii Europene în Bosnia și Herțegovina

text:
               14.11.2009

               RO

               Jurnalul Oficial al Uniunii Europene

               L 299/17

      DECIZIA BiH/15/2009 A COMITETULUI POLITIC ȘI DE SECURITATE

   din 11 noiembrie 2009
   privind numirea unui comandant al forței UE pentru operația militară a Uniunii Europene în Bosnia și Herțegovina
   (2009/836/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25 al treilea paragraf,
   având în vedere Acțiunea comună 2004/570/PESC a Consiliului din 12 iulie 2004 privind operația militară a Uniunii Europene în Bosnia și Herțegovina (1), în special articolul 6,
   întrucât:

               (1)

               În temeiul articolului 6 din Acțiunea comună 2004/570/PESC, Consiliul a autorizat Comitetul politic și de securitate (COPS) să adopte decizii ulterioare privind numirea comandantului forței UE.

               (2)

               La 21 noiembrie 2008, COPS a adoptat Decizia BiH/14/2008 (2) de numire a generalului-maior Stefano CASTAGNOTTO în funcția de comandant al forței UE pentru operația militară a Uniunii Europene în Bosnia și Herțegovina.

               (3)

               Comandantul operației UE a recomandat numirea generalului-maior Bernhard BAIR în funcția de nou comandant al forței UE pentru operația militară a Uniunii Europene în Bosnia și Herțegovina.

               (4)

               Comitetul militar al UE a sprijinit această recomandare.

               (5)

               În conformitate cu articolul 6 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la elaborarea și la punerea în aplicare a deciziilor și acțiunilor Uniunii Europene care au implicații în domeniul apărării.

               (6)

               Consiliul European de la Copenhaga a adoptat, la 12 și 13 decembrie 2002, o declarație prin care se afirmă că acordurile „Berlin plus” și punerea în aplicare a acestora se aplică numai acelor state membre ale UE care sunt fie membre ale NATO, fie părți la „Parteneriatul pentru Pace” și care au încheiat, în consecință, acorduri de securitate bilaterale cu NATO,

         DECIDE:
   Articolul 1
   Prin prezenta decizie, generalul-maior Bernhard BAIR este numit în calitate de comandant al forței UE pentru operația militară a Uniunii Europene în Bosnia și Herțegovina.
   Articolul 2
   Prezenta decizie produce efecte de la 4 decembrie 2009.

      Adoptată la Bruxelles, 11 noiembrie 2009.

            Pentru Comitetul politic și de securitate

            Președintele

         O. SKOOG

      (1)  JO L 252, 28.7.2004, p. 10.

      (2)  JO L 319, 29.11.2008, p. 80.


title: 2007/490/CE: Decizia Consiliului din 5 iunie 2007 de abrogare a Deciziei 2003/89/CE privind existența unui deficit excesiv în Germania

text:
               13.7.2007

               RO

               Jurnalul Oficial al Uniunii Europene

               L 183/23

      DECIZIA CONSILIULUI

   din 5 iunie 2007
   de abrogare a Deciziei 2003/89/CE privind existența unui deficit excesiv în Germania
   (2007/490/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 104 alineatul (12),
   având în vedere recomandarea Comisiei,
   întrucât:

               (1)

               Prin Decizia 2003/89/CE a Consiliului (1), în urma unei recomandări a Comisiei în conformitate cu articolul 104 alineatul (6) din tratat, s-a stabilit că în Germania există un deficit excesiv. Consiliul a constatat că deficitul public general era de 3,7 % din PIB în 2002, depășind semnificativ valoarea de referință de 3 % din PIB din tratat, în timp ce datoria publică generală brută era estimată la 60,9 % din PIB, puțin peste valoarea de referință din tratat de 60 % din PIB.

               (2)

               La 21 ianuarie 2003, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea punerii în aplicare a procedurii de deficit excesiv (2), Consiliul a adresat Germaniei o recomandare în vederea încetării situației de deficit excesiv cât mai repede posibil și cel târziu până în 2004. Recomandarea a fost făcută publică. Având în vedere circumstanțele unice create prin concluziile Consiliului din 25 noiembrie 2003 și sentința Curții Europene de Justiție din 13 iulie 2004 (3), anul 2005 ar trebui considerat ca fiind termenul-limită relevant pentru corectarea deficitului excesiv.

               (3)

               În conformitate cu protocolul privind procedura de deficit excesiv anexat tratatului, Comisia furnizează datele necesare punerii în aplicare a procedurii. În cadrul aplicării protocolului susmenționat, statele membre au obligația de a comunica datele privind deficitele și datoriile publice, precum și alte variabile asociate, de două ori pe an, până la 1 aprilie și până la 1 octombrie, în conformitate cu articolul 4 din Regulamentul (CE) nr. 3605/93 al Consiliului din 22 noiembrie 1993 privind aplicarea protocolului privind procedura de deficit excesiv anexat Tratatului de instituire a Comunității Europene (4).

               (4)

               Datele reale furnizate de Comisie (Eurostat) în urma unei notificări provizorii din partea Germaniei din februarie 2006 au indicat că deficitul excesiv nu fusese corectat până în 2005. Acționând în conformitate cu articolul 10 alineatul (3) din Regulamentul (CE) nr. 1467/97 și pe baza unei recomandări din partea Comisiei, Consiliul, la 14 martie 2006, a luat imediat o decizie în conformitate cu articolul 104 alineatul (9) din tratat, transmițând o notificare Germaniei de a lua măsuri în vederea reducerii deficitului, considerată necesară pentru a remedia situația de deficit excesiv cât mai repede posibil și cel târziu până în 2007 (5). În mod specific, Consiliul a decis că, în 2006 și 2007, Germania trebuie să asigure o îmbunătățire cumulativă cu cel puțin un punct procentual a soldului său ajustat ciclic, cu excluderea măsurilor punctuale și temporare.

               (5)

               În conformitate cu articolul 104 alineatul (12) din tratat, o decizie a Consiliului privind existența unui deficit excesiv trebuie abrogată atunci când Consiliul consideră că deficitul excesiv din statul membru respectiv a fost corectat.

               (6)

               Pe baza datelor furnizate de Comisie (Eurostat), în conformitate cu articolul 8g alineatul (1) din Regulamentul (CE) nr. 3605/93, în urma notificării din partea Germaniei înainte de 1 aprilie 2007 și pe baza prognozei serviciilor Comisiei din primăvara anului 2007, se înregistrează următoarele concluzii:

                           —

                           deficitul public general, după ce a crescut de la 3,7 % din PIB în 2002 la 4,0 % din PIB în 2003, a fost redus la 3,7 % din PIB în 2004, la 3,2 % din PIB în 2005, și, în cele din urmă, la 1,7 % din PIB în 2006. Acesta este mai scăzut decât obiectivul de 3,3 % din PIB stabilit în actualizarea din februarie 2006 a programului de stabilitate și se află mult sub valoarea de referință a deficitului de 3 % din PIB cu un an înainte de termenul limită stabilit de Consiliu;

                           —

                           în anii precedenți de condiții ciclice favorabile, Germania nu crease o marjă de toleranță bugetară suficientă pentru a acoperi perioada îndelungată de creștere lentă dintre 2002 și 2005 cu o creștere medie reală a PIB-ului de 0,5 % pe an. O serie de reduceri fiscale, desfășurate până în 2005, au împovărat și mai mult bugetul, iar măsurile de compensare pe partea de cheltuieli au fost puse în aplicare cu o anumită întârziere. Măsurile de consolidare au cuprins, printre altele, restricțiile salariale din sectorul public, însoțite de reduceri ale personalului, reforma sistemului public de sănătate în 2004, o reducere a subvențiilor și a investițiilor publice, dar și faptul că un nivel scăzut de creștere a salariilor din sectorul privat a dus la scăderea cheltuielilor cu pensiile. În afară de aceasta, în 2006, impozitele directe, în special impozitele legate de profit, au produs venituri mai mari decât ar fi sugerat evoluțiile economice. Soldul ajustat ciclic s-a îmbunătățit începând din 2002, fără a se recurge la măsuri punctuale semnificative. În special în 2006, soldul structural estimat ca procent din PIB, cu excluderea măsurilor punctuale și altor măsuri temporare, s-a îmbunătățit cu aproape un punct procentual;

                           —

                           pentru 2007, prognoza serviciilor Comisiei din primăvara anului 2007 estimează că deficitul va continua să scadă la 0,6 % din PIB, datorită creșterii PIB care continuă să fie mare și, în special, datorită creșterii nivelului standard al TVA de la 16 % la 19 % începând cu ianuarie 2007. Nu sunt preconizate măsuri punctuale. În notificarea din primăvara anului 2007, autoritățile germane au estimat deficitul pentru 2007 la 1,2 % din PIB. În afară de aceasta, serviciile Comisiei estimează că îmbunătățirea soldului structural ca procent din PIB se va ridica la 0,75 puncte procentuale în 2007. Astfel, Germania pare să respecte îmbunătățirea recomandată a soldului structural cu cel puțin un punct procentual în 2006 și 2007 în termeni cumulativi. Pentru 2008, prognoza din primăvară estimează, în condițiile menținerii politicii, o reducere suplimentară a deficitului la 0,3 % din PIB. Aceasta indică faptul că deficitul a fost adus sub pragul de 3 % din PIB într-o manieră fiabilă și durabilă. În condițiile menținerii politicii, se estimează că deficitul structural va scădea marginal în 2008. Acest lucru trebuie privit din perspectiva nevoii de a înregistra progrese în vederea atingerii obiectivului pe termen mediu pentru poziția bugetară, care pentru Germania este un buget echilibrat în termeni structurali;

                           —

                           după creșterea de la 60,3 % din PIB, în 2002, la un punct maxim de 67,9 % din PIB în 2005, ponderea datoriei s-a stabilizat în 2006, estimându-se că va scădea la 65,4 % din PIB în 2007 și la aproximativ 63,5 % până în 2008 în condițiile menținerii politicii, în conformitate cu prognoza serviciilor Comisiei din primăvara anului 2007, apropiindu-se astfel de valoarea de referință mai rapid decât fusese estimat în cea mai recentă actualizare a programului de stabilitate.

               (7)

               În opinia Consiliului, deficitul excesiv din Germania a fost corectat, iar Decizia 2003/89/CE ar trebui prin urmare să fie abrogată,

         ADOPTĂ PREZENTA DECIZIE:
   Articolul 1
   Dintr-o evaluare globală rezultă că situația de deficit excesiv în Germania a fost corectată.
   Articolul 2
   Decizia 2003/89/CE se abrogă.
   Articolul 3
   Prezenta decizie se adresează Republicii Federale Germania.

      Adoptată la Luxemburg, 5 iunie 2007.

            Pentru Consiliu

            Președintele

         F. TEIXEIRA DOS SANTOS

      (1)  JO L 34, 11.2.2003, p. 16.

      (2)  JO L 209, 2.8.1997, p. 6. Regulament, astfel cum a fost modificat prin Regulamentul (CE) nr. 1056/2005 (JO L 174, 7.7.2005, p. 5).

      (3)  Cauza C-27/04, Comisia/Consiliu, Culegere 2004, p. I-6649.

      (4)  JO L 332, 31.12.1993, p. 7. Regulament, astfel cum a fost modificat ultima dată prin Regulamentul (CE) nr. 2103/2005 (JO L 337, 22.12.2005, p. 1).

      (5)  Decizia 2006/344/CE a Consiliului (JO L 126, 13.5.2006, p. 20).


title: Decizia 2009/917/JAI a Consiliului din 30 noiembrie 2009 privind utilizarea tehnologiei informației în domeniul vamal

text:
               10.12.2009

               RO

               Jurnalul Oficial al Uniunii Europene

               L 323/20

      DECIZIA 2009/917/JAI A CONSILIULUI

   din 30 noiembrie 2009
   privind utilizarea tehnologiei informației în domeniul vamal
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 30 alineatul (1) litera (a) și articolul 34 alineatul (2) litera (c),
   având în vedere inițiativa Republicii Franceze,
   având în vedere avizul Parlamentului European (1),
   întrucât:

               (1)

               Autoritățile vamale sunt însărcinate, împreună cu alte autorități competente, să prevină, să investigheze și să urmărească încălcările săvârșite nu numai împotriva normelor comunitare, ci și împotriva legislațiilor naționale, la frontierele externe ale Comunității și pe teritoriul comunitar.

               (2)

               Creșterea traficului ilicit de orice natură constituie o gravă amenințare pentru sănătatea, moralitatea și siguranța publică.

               (3)

               Se impune consolidarea cooperării între autoritățile vamale prin stabilirea unor proceduri care vor permite autorităților vamale să acționeze împreună și să facă schimb de date cu caracter personal sau de altă natură privind activitățile de trafic ilicit, prin utilizarea noilor tehnologii de gestionare și transmitere a informațiilor de acest tip, ținându-se seama de Decizia-cadru 2008/977/JAI a Consiliului din 27 noiembrie 2008 privind protecția datelor cu caracter personal prelucrate în cadrul cooperării polițienești și judiciare în materie penală (2) și a principiilor enunțate în Recomandarea nr. R (87) 15 a Comitetului de Miniștri al Consiliului Europei din 17 septembrie 1987 de reglementare a utilizării datelor cu caracter personal în sectorul polițienesc [denumită în continuare „Recomandarea nr. R (87) 15”].

               (4)

               Se impune, de asemenea, asigurarea unui grad sporit de complementaritate cu acțiunile întreprinse în cadrul cooperării cu Oficiul European de Poliție (Europol) și cu Unitatea europeană de cooperare judiciară (Eurojust), permițând accesul acestor organisme la datele conținute în Sistemul de informații al vămilor, inclusiv la baza de date pentru identificarea dosarelor vamale, în scopul îndeplinirii sarcinilor care le revin în cadrul mandatului.

               (5)

               Accesul pentru citire la Sistemul de informații al vămilor ar trebui să permită Europol compararea informațiilor obținute prin alte mijloace cu informațiile disponibile în bazele de date menționate, identificarea unor noi legături care nu au putut fi detectate anterior și realizarea în acest mod a unor analize mai cuprinzătoare. Accesului pentru citire la baza de date pentru identificarea dosarelor vamale ar trebui să permită Europol deconspirarea cauzelor conexe ale anchetelor penale, până atunci necunoscute de Europol, care au o dimensiune atât în interiorul, cât și în exteriorul Uniunii Europene.

               (6)

               Accesului pentru citire la Sistemul de informații al vămilor ar trebui să permită Eurojust obținerea unor informații imediate necesare pentru o primă analiză de ansamblu exactă, în scopul identificării și al îndepărtării obstacolelor juridice și al obținerii unor rezultate mai bune în ceea ce privește urmărirea penală. Accesului pentru citire la baza de date pentru identificarea dosarelor vamale ar trebui să permită Eurojust primirea de informații privind anchetele în curs și încheiate în diferite state membre, intensificând astfel sprijinul acordat autorităților judiciare din statele membre.

               (7)

               Întrucât autoritățile vamale trebuie să aplice în activitatea lor curentă atât dispozițiile comunitare, cât și pe cele necomunitare, este necesar să se asigure evoluția în paralel a dispozițiilor referitoare la asistența reciprocă și la cooperarea administrativă. Astfel, ar trebui luate în considerare dispozițiile referitoare la Sistemul de informații al vămilor și la baza de date pentru identificarea dosarelor vamale din Regulamentul (CE) nr. 766/2008 (3).

               (8)

               Statele membre recunosc avantajele pe care utilizarea integrală a bazei de date pentru identificarea dosarelor vamale le vor avea pentru coordonarea și consolidarea luptei împotriva criminalității transfrontaliere și, prin urmare, se angajează să introducă date în această bază de date cât mai susținut.

               (9)

               Experiența dobândită de la intrarea în vigoare a Convenției privind utilizarea tehnologiei informației în domeniul vamal din 26 iulie 1995 (denumită în continuare „Convenția SIV”) (4) demonstrează faptul că utilizarea Sistemului de informații al vămilor în scopul unic al observării și al informării, al supravegherii discrete sau al controalelor specifice nu permite atingerea integrală a obiectivului sistemului, care este acela de a contribui la prevenirea, investigarea și urmărirea penală a încălcărilor grave ale legislațiilor naționale.

               (10)

               O analiză strategică ar trebui să ajute responsabilii de la cel mai înalt nivel să elaboreze proiectele, obiectivele și politicile de combatere a fraudei, să planifice activitățile și să aloce resursele necesare pentru îndeplinirea obiectivelor operaționale.

               (11)

               O analiză operațională privind activitățile, resursele și intențiile anumitor persoane sau societăți care nu respectă sau par să nu respecte legislația națională ar trebui să ajute autoritățile vamale să ia măsurile adecvate, de la caz la caz, pentru realizarea obiectivelor în materie de combatere a fraudelor.

               (12)

               Convenția SIV ar trebui, prin urmare, să fie înlocuită.

               (13)

               Prezenta decizie respectă drepturile fundamentale și principiile recunoscute, în special, de Carta Drepturilor Fundamentale a Uniunii Europene.

               (14)

               Prezenta decizie nu împiedică niciun stat membru să aplice normele sale constituționale privind accesul publicului la documentele oficiale,

         DECIDE:
   CAPITOLUL 1

      INSTITUIREA UNUI SISTEM DE INFORMAȚII AL VĂMILOR

   Articolul 1
   (1)   Prin prezenta decizie se instituie un sistem de informații automat comun care răspunde necesităților vamale (denumit în continuare „Sistemul de informații al vămilor” sau „Sistemul”).
   (2)   Obiectivul Sistemului de informații al vămilor, în conformitate cu prezenta decizie, este acela de a ajuta la prevenirea, investigarea și urmărirea penală a încălcărilor grave ale legislațiilor naționale, întărind, printr-o mai rapidă difuzare a informațiilor, eficacitatea procedurilor de cooperare și de control ale autorităților vamale ale statelor membre.
   CAPITOLUL II

      DEFINIȚII

   Articolul 2
   În sensul prezentei decizii:

               1.

               „legislație națională” înseamnă actele cu putere de lege sau reglementările unui stat membru, a căror punere în aplicare este total sau parțial de competența autorității vamale a respectivului stat membru în ceea ce privește:

                           (a)

                           circulația mărfurilor care fac obiectul unor măsuri de interdicție, de restricție sau de control, în special măsurile aflate sub incidența articolelor 30 și 296 din Tratatul de instituire a Comunității Europene („Tratatul CE”);

                           (b)

                           măsurile de control al mișcărilor de numerar în cadrul Comunității, atunci când astfel de măsuri sunt luate în conformitate cu articolul 58 din Tratatul CE;

                           (c)

                           transferarea, schimbarea, ascunderea sau disimularea naturii bunurilor sau a produselor care au fost dobândite sau obținute direct sau indirect în urma unui trafic internațional ilicit de substanțe stupefiante sau a încălcării:

                                       (i)

                                       actelor cu putere de lege sau actelor administrative ale unui stat membru, a căror punere în aplicare este total sau parțial de competența autorității vamale a respectivului stat membru în ceea ce privește circulația transfrontalieră a mărfurilor care fac obiectul unor măsuri de interzicere, de restricționare sau de control, în special cele vizate la articolele 30 și 296 din Tratatul CE, precum și accizele nearmonizate;

                                       (ii)

                                       ansamblului dispozițiilor comunitare și a dispozițiilor de punere în aplicare a legislației comunitare care reglementează importul, exportul, tranzitul și depozitarea mărfurilor care fac obiectul schimburilor dintre statele membre și țările terțe, precum și al schimburilor dintre statele membre în cazul mărfurilor care nu au statut comunitar în sensul articolului 23 din Tratatul CE sau pentru care condițiile de dobândire a statutului comunitar fac obiectul controalelor sau anchetelor suplimentare;

                                       (iii)

                                       ansamblului dispozițiilor adoptate la nivel comunitar în cadrul politicii agricole comune și a normelor specifice adoptate cu privire la mărfurile obținute în urma prelucrării produselor agricole;

                                       (iv)

                                       ansamblului dispozițiilor adoptate la nivel comunitar în ceea ce privește accizele armonizate și taxele pe valoarea adăugată aplicate importurilor, precum și a dispozițiilor naționale care le pun în aplicare sau care au fost utilizate în acest cadru;

               2.

               „date cu caracter personal” înseamnă orice informație privind o persoană fizică identificată sau identificabilă („persoana vizată”), unde o persoană identificabilă este o persoană care poate fi identificată, direct sau indirect, în special prin referire la un număr de identificare sau la unul sau mulți factori specifici identității sale fizice, fiziologice, psihice, economice, culturale sau sociale;

               3.

               „stat membru furnizor” înseamnă statul membru care introduce date în Sistemul de informații al vămilor;

               4.

               „analiză operațională” înseamnă analiza privitoare la operațiunile care constituie sau care par să constituie încălcări ale legislației naționale, prin realizarea următoarelor etape:

                           (a)

                           culegerea de informații, inclusiv de date cu caracter personal;

                           (b)

                           evaluarea fiabilității sursei de informații și a informațiilor în sine;

                           (c)

                           cercetarea, prezentarea metodologică și interpretarea legăturilor dintre aceste informații sau dintre aceste informații și alte date semnificative;

                           (d)

                           formularea de observații, ipoteze sau recomandări care pot fi utilizate direct de autoritățile competente ca informații privind riscurile pentru a preveni și a detecta alte operațiuni care constituie încălcări ale legislației naționale și/sau pentru a identifica cu precizie persoanele sau societățile implicate în aceste operațiuni;

               5.

               „analiză strategică” înseamnă cercetarea și prezentarea tendințelor generale în materie de încălcări ale legislației naționale printr-o evaluare a amenințării reprezentate de anumite tipuri de operațiuni care constituie încălcări ale legislației naționale, a amplorii și a impactului acestora, în vederea stabilirii priorităților, a obținerii unei imagini mai clare a fenomenului sau amenințării în cauză, a reorientării acțiunilor pentru a preveni și detecta fraudele, precum și în vederea revizuirii organizării departamentale. Pentru analiza strategică pot fi utilizate numai datele din conținutul cărora au fost eliminați factorii de identificare.

         CAPITOLUL III

      FUNCȚIONAREA ȘI UTILIZAREA SISTEMULUI DE INFORMAȚII AL VĂMILOR

   Articolul 3
   (1)   Sistemul de informații al vămilor este format dintr-o bază de date centrală accesibilă prin intermediul unor terminale aflate în fiecare dintre statele membre. Sistemul de informații al vămilor cuprinde numai datele, inclusiv cele cu caracter personal, necesare îndeplinirii propriului obiectiv, astfel cum este menționat la articolul 1 alineatul (2), grupate în următoarele categorii:

               (a)

               mărfuri;

               (b)

               mijloace de transport;

               (c)

               societăți;

               (d)

               persoane;

               (e)

               tendințe ale fraudei;

               (f)

               competențe disponibile;

               (g)

               articole reținute, puse sub sechestru sau confiscate;

               (h)

               lichidități reținute, puse sub sechestru sau confiscate.

         (2)   Comisia asigură gestionarea tehnică a infrastructurii Sistemului de informații al vămilor în conformitate cu normele prevăzute de dispozițiile de aplicare adoptate de către Consiliu.
   Comisia informează comitetul menționat la articolul 27 cu privire la gestionare.
   (3)   Comisia comunică respectivului comitet modalitățile practice adoptate în scopul gestionării tehnice.
   Articolul 4
   (1)   Statele membre stabilesc datele care urmează să fie introduse în Sistemul de informații al vămilor corespunzătoare fiecăreia dintre categoriile menționate la articolul 3 alineatul (1), în măsura în care această acțiune este necesară pentru atingerea obiectivului Sistemului. Datele cu caracter personal nu trebuie în niciun caz să fie introduse în categoria menționată la articolul 3 alineatul (1) litera (e).
   (2)   În ceea ce privește categoriile menționate la articolul 3 alineatul (1) literele (a)-(d), informațiile cu caracter personal introduse în sistem se limitează la:

               (a)

               numele, numele dinaintea căsătoriei, prenumele, numele anterioare și pseudonimele sau numele alese;

               (b)

               data și locul nașterii;

               (c)

               cetățenia;

               (d)

               sexul;

               (e)

               numărul, precum și locul și data eliberării documentelor de identitate (pașapoarte, cărți de identitate, permise de conducere);

               (f)

               adresa;

               (g)

               toate semnele particulare obiective și permanente;

               (h)

               motivul introducerii datelor;

               (i)

               acțiunea propusă;

               (j)

               codul de alertă care avertizează că persoana respectivă a deținut deja o armă, a făcut uz de violență sau s-a sustras cercetărilor efectuate de către autorități;

               (k)

               numărul de înmatriculare al mijlocului de transport.

         (3)   În ceea ce privește categoria menționată la articolul 3 alineatul (1) litera (f), informațiile cu caracter personal introduse în sistem se limitează la numele și prenumele experților.
   (4)   În ceea ce privește categoriile menționate la articolul 3 alineatul (1) literele (g) și (h), informațiile cu caracter personal introduse în sistem se limitează la:

               (a)

               numele, numele dinaintea căsătoriei, prenumele, numele anterioare și pseudonimele sau numele alese;

               (b)

               data și locul nașterii;

               (c)

               cetățenia;

               (d)

               sexul;

               (e)

               adresa.

         (5)   În niciun caz, Sistemul de informații al vămilor nu include datele cu caracter personal enumerate la articolul 6 din Decizia-cadru 2008/977/JAI.
   Articolul 5
   (1)   Datele din categoriile menționate la articolul 3 alineatul (1) literele (a)-(g) se introduc în Sistemul de informații al vămilor numai în scopul observării și informării, al supravegherii discrete, al controalelor specifice și al analizei operaționale sau strategice.
   Datele din categoria menționată la articolul 3 alineatul (1) litera (h) se introduc în Sistemul de informații al vămilor numai în scopul analizei operaționale sau strategice.
   (2)   În sensul acțiunilor propuse menționate la alineatul (1), datele cu caracter personal din oricare dintre categoriile menționate la articolul 3 alineatul (1) pot fi introduse în Sistemul de informații al vămilor numai în cazul în care există indicii concrete, în special în temeiul unor activități ilegale anterioare, care sugerează că persoana respectivă a comis sau că este în curs de a comite ori că va comite încălcări grave ale legislațiilor naționale.
   Articolul 6
   (1)   În cazul în care sunt efectuate acțiunile menționate la articolul 5 alineatul (1), vor putea fi culese și transferate către statul membru furnizor toate sau o parte dintre următoarele informații:

               (i)

               faptul că marfa, mijloacele de transport, societatea sau persoana care au făcut obiectul informării au fost localizate;

               (ii)

               locul, ora și motivul controlului;

               (iii)

               itinerarul urmat și destinația călătoriei;

               (iv)

               persoanele care însoțesc persoana în cauză sau ocupanții mijloacelor de transport utilizate;

               (v)

               mijloacele de transport utilizate;

               (vi)

               obiectele transportate;

               (vii)

               circumstanțele în care marfa, mijloacele de transport, societatea sau persoana au fost descoperite.

         Atunci când astfel de informații sunt culese în cursul unei operații de supraveghere discretă, trebuie luate măsuri pentru a se asigura că natura secretă a supravegherii nu este compromisă.
   (2)   În cadrul controalelor specifice menționate la articolul 5 alineatul (1), persoanele, mijloacele de transport și obiectele pot fi cercetate în limita a ceea ce este permis și în conformitate cu actele cu putere de lege, reglementările și procedurile statului membru în care cercetarea are loc. În cazul în care controalele specifice nu sunt autorizate de legislația unui stat membru, ele sunt transformate automat în operațiuni de observare și informare sau de supraveghere discretă de către statul membru respectiv.
   Articolul 7
   (1)   Accesul direct la datele introduse în Sistemul de informații al vămilor este rezervat autorităților naționale desemnate de fiecare stat membru. Aceste autorități naționale sunt autorități vamale, dar pot include de asemenea alte autorități competente, în conformitate cu actele cu putere de lege, reglementările și procedurile statului membru respectiv, să acționeze în vederea atingerii obiectivului menționat la articolul 1 alineatul (2).
   (2)   Fiecare stat membru trimite fiecăruia dintre celelalte state membre și comitetului menționat la articolul 27 o listă cu autoritățile sale competente desemnate în conformitate cu alineatul (1) din prezentul articol, care sunt autorizate să aibă acces direct la datele Sistemului de informații al vămilor, precizând, pentru fiecare autoritate în parte, la ce date poate avea acces și în ce scop.
   (3)   Prin derogare de la alineatele (1) și (2), Consiliul poate, printr-o decizie unanimă, să permită accesul unor organizații internaționale sau regionale la Sistemul de informații al vămilor. Pentru a lua decizia respectivă, Consiliul ține seama de orice înțelegere bilaterală existentă, precum și de orice aviz privind adecvarea măsurilor pentru protecția datelor emis de autoritatea comună de control menționată la articolul 25.
   Articolul 8
   (1)   Statele membre, Europol și Eurojust pot utiliza datele obținute din Sistemul de informații al vămilor numai pentru atingerea obiectivului menționat la articolul 1 alineatul (2). Cu toate acestea, statele membre pot să utilizeze respectivele date în scop administrativ sau în alt scop, sub rezerva unei autorizări prealabile și a oricăror condiții impuse de către statul membru care a introdus datele în sistem. O astfel de utilizare în alt scop trebuie să respecte actele cu putere de lege, reglementările și procedurile statului membru care caută să utilizeze datele în conformitate cu articolul 3 alineatul (2) din Decizia-cadru 2008/977/JAI și ar trebui să țină seama de principiul 5.2.i din Recomandarea nr. R (87) 15.
   (2)   Fără a aduce atingere alineatelor (1) și (4) din prezentul articol, articolului 7 alineatul (3) și articolelor 11 și 12, datele obținute din Sistemul de informații al vămilor pot fi utilizate, în fiecare stat membru, numai de către autoritățile naționale desemnate de acel stat membru, care sunt competente să acționeze în scopul îndeplinirii obiectivului menționat la articolul 1 alineatul (2), în conformitate cu actele cu putere de lege, reglementările și procedurile statului membru respectiv.
   (3)   Fiecare stat membru trimite fiecăruia dintre celelalte state membre, precum și comitetului menționat la articolul 27 o listă a autorităților competente pe care le-a desemnat în conformitate cu alineatul (2) din prezentul articol.
   (4)   Sub rezerva autorizării prealabile a statului membru care le-a introdus în sistem și a oricăror condiții pe care acesta le-a impus, datele obținute din Sistemul de informații al vămilor pot fi transferate către autoritățile naționale, altele decât cele desemnate în conformitate cu alineatul (2) din prezentul articol, unor țări terțe, precum și unor organizații internaționale sau regionale care doresc să le utilizeze. Fiecare stat membru ia măsuri speciale pentru a asigura securitatea acestor date atunci când ele sunt transferate către servicii situate în afara teritoriului propriu. Detaliile referitoare la aceste măsuri se transmit autorității comune de control menționate la articolul 25.
   Articolul 9
   (1)   Introducerea datelor în Sistemul de informații al vămilor este reglementată prin actele cu putere de lege, reglementările și procedurile statului membru furnizor, cu excepția cazului în care prezenta decizie stabilește dispoziții mai stricte.
   (2)   Utilizarea datelor obținute din Sistemul de informații al vămilor, inclusiv îndeplinirea oricărei acțiuni menționate la articolul 5 alineatul (1) și propuse de statul membru furnizor, este reglementată de actele cu putere de lege, reglementările și procedurile statului membru care utilizează aceste date, cu excepția cazului în care prezenta decizie stabilește dispoziții mai stricte.
   Articolul 10
   (1)   Fiecare stat membru desemnează o autoritate vamală competentă căreia îi revine răspunderea la nivel național în ceea ce privește Sistemul de informații al vămilor.
   (2)   Autoritatea menționată la alineatul (1) răspunde de buna funcționare a Sistemului de informații al vămilor pe teritoriul statului membru și ia măsurile necesare pentru a veghea la respectarea prezentei decizii.
   (3)   Statele membre își comunică reciproc numele autorității menționate la alineatul (1).
   Articolul 11
   (1)   Europol are dreptul, în limitele mandatului său și în scopul îndeplinirii sarcinilor sale, de acces la datele introduse în Sistemul de informații al vămilor în conformitate cu articolele 1, 3-6 și 15-19, precum și de a efectua căutări în aceste date.
   (2)   Atunci când o căutare efectuată de Europol indică existența unei concordanțe între informațiile prelucrate de Europol și datele introduse în Sistemul de informații al vămilor, Europol, prin intermediul canalelor definite în Decizia 2009/371/JAI a Consiliului din 6 aprilie 2009 de înființare a Oficiului European de Poliție (Europol) (5), informează despre acest fapt statul membru care a introdus datele respective.
   (3)   Utilizarea informațiilor obținute în urma unei căutări în Sistemul de informații al vămilor este condiționată de acordul statului membru care a introdus datele în sistem. În situația în care statul membru respectiv autorizează utilizarea acestor informații, prelucrarea acestora este reglementată de Decizia 2009/371/JAI. Europol poate transfera aceste informații către țări sau organisme terțe numai cu acordul statului care a introdus datele în sistem.
   (4)   Europol poate solicita alte informații statelor membre în cauză, în conformitate cu dispozițiile Deciziei 2009/371/JAI.
   (5)   Fără a aduce atingere alineatelor (3) și (4), Europol nu conectează părțile din Sistemul de informații al vămilor la care are acces la un sistem informatizat de culegere a datelor exploatat de Europol sau în cadrul acestuia, nu transferă datele conținute de acestea către un sistem de acest fel și nici nu descarcă sau copiază prin orice altă modalitate vreo parte a Sistemului de informații al vămilor.
   Europol limitează accesul la datele introduse în Sistemul de informații al vămilor la personalul Europol autorizat corespunzător.
   Europol permite organului de control comun, instituit în temeiul articolului 34 din Decizia 2009/371/JAI, să controleze activitățile Europol în cadrul exercitării dreptului acestuia de a accesa și de a efectua căutări în datele introduse în Sistemul de informații al vămilor.
   (6)   Niciun element din cuprinsul prezentului articol nu trebuie interpretat ca o limitare a dispozițiilor Deciziei 2009/371/JAI privind protecția datelor și răspunderea pentru orice prelucrare neautorizată sau incorectă a acestor date de către personalul Europol sau ca o îngrădire a competențelor organului de control comun constituit în temeiul respectivei decizii.
   Articolul 12
   (1)   Membrii naționali ai Eurojust, adjuncții lor, asistenții acestora, precum și personalul autorizat special au dreptul, în limitele mandatului Eurojust și în scopul îndeplinirii sarcinilor lor, de a avea acces la datele introduse în Sistemul de informații al vămilor în conformitate cu articolele 1, 3-6 și 15-19, precum și de a efectua căutări în aceste date.
   (2)   Atunci când o căutare efectuată de un membru național al Eurojust, de adjuncții lui, de asistenții acestuia sau de personalul autorizat special indică existența unei concordanțe între informațiile prelucrate de Eurojust și anumite date existente în Sistemul de informații al vămilor, acesta informează despre acest fapt statul membru care a introdus datele respective. Informațiile obținute printr-o astfel de căutare nu pot fi comunicate unor țări terțe sau organisme terțe decât cu acordul statului membru care a introdus datele.
   (3)   Niciun element din cuprinsul prezentului articol nu poate fi interpretat ca o limitare a dispozițiilor Deciziei 2009/426/JAI a Consiliului din 16 decembrie 2008 privind consolidarea Eurojust și de modificare a Deciziei 2002/187/JAI de instituire a Eurojust în scopul consolidării luptei împotriva formelor grave de criminalitate (6) privind protecția datelor și răspunderea pentru orice prelucrare neautorizată sau incorectă a acestor date de către membrii naționali ai Eurojust, de adjuncții lor, de asistenții acestora și de către personalul autorizat special, și nici ca o îngrădire a competențelor organului de control comun constituit în temeiul respectivei decizii.
   (4)   Niciuna dintre părțile Sistemului de informații al vămilor la care au acces membrii naționali ai Eurojust, adjuncții lor, asistenții acestora, precum și personalul autorizat special nu se conectează la un sistem informatic de culegere și prelucrare a datelor exploatate de Eurojust sau în cadrul acestuia și niciuna dintre datele conținute în primele sisteme menționate nu se transferă către al doilea sistem și, de asemenea, nicio parte a Sistemului de informații al vămilor nu se descarcă.
   (5)   Accesul la datele introduse în Sistemul de informații al vămilor este limitat la membrii naționali ai Eurojust, la adjuncții lor, la asistenții acestora și la personalul autorizat special și nu se extinde la restul personalului Eurojust.
   CAPITOLUL IV

      MODIFICAREA DATELOR

   Articolul 13
   (1)   Numai statul membru furnizor are dreptul de a modifica, de a completa, de a rectifica sau de a șterge datele pe care le-a introdus în Sistemul de informații al vămilor.
   (2)   Atunci când un stat membru furnizor constată sau este atenționat asupra faptului că datele pe care le-a introdus conțin erori de fapt sau că au fost introduse sau că sunt păstrate contrar dispozițiilor prezentei decizii, acesta modifică, completează, rectifică sau șterge aceste date, după caz, și informează celelalte state membre, Europol și Eurojust cu privire la aceasta.
   (3)   În cazul în care unul dintre statele membre, Europol sau Eurojust dispune de dovezi care sugerează că anumite date conțin erori de fapt sau că au fost introduse sau păstrate în Sistemul de informații al vămilor contrar dispozițiilor prezentei decizii, acesta informează cât de curând posibil statul membru furnizor. Acesta din urmă verifică datele respective și, dacă este necesar, le rectifică sau le șterge fără întârziere. Statul membru furnizor informează celelalte state membre, Europol și Eurojust cu privire la orice rectificare sau ștergere pe care a efectuat-o.
   (4)   Dacă, în momentul introducerii datelor în Sistemul de informații al vămilor, un stat membru constată că raportul său contrazice un raport precedent la nivelul faptelor sau al acțiunii solicitate, acesta informează imediat statul membru care a întocmit precedentul raport. Cele două state membre încearcă apoi să soluționeze chestiunea. În cazul unui dezacord, primul raport se păstrează, dar elementele noului raport care nu se află în contradicție cu primul raport se introduc în sistem.
   (5)   Sub rezerva dispozițiilor prezentei decizii, atunci când, într-un stat membru, o instanță sau o altă autoritate competentă relevantă din acel stat membru adoptă o decizie definitivă de modificare, de completare, de rectificare sau de ștergere de date în Sistemul de informații al vămilor, statele membre se angajează reciproc să execute respectiva decizie. În cazul unui conflict între astfel de decizii ale instanțelor sau a altor autorități competente, inclusiv cele menționate la articolul 23 alineatul (1) referitoare la rectificare sau ștergere, statul membru care a introdus datele respective șterge datele din sistem.
   CAPITOLUL V

      REȚINEREA DATELOR

   Articolul 14
   (1)   Datele introduse în Sistemul de informații al vămilor sunt păstrate în sistem atât timp cât este necesar pentru atingerea obiectivului care a motivat introducerea acestora. Necesitatea reținerii datelor se reexaminează cel puțin o dată pe an de statul membru furnizor.
   (2)   Statul membru furnizor poate să hotărască, pe durata examinării, să rețină aceste date până la următoarea examinare, în cazul în care această reținere este necesară pentru atingerea obiectivelor care au motivat introducerea acestora. Fără a aduce atingere articolelor 22 și 23, în cazul în care decizia de a reține aceste date nu este luată, ele sunt în mod automat transferate în partea Sistemului de informații al vămilor la care accesul este limitat în conformitate cu alineatul (4) din prezentul articol.
   (3)   În situația în care este prevăzut un transfer de date păstrate în Sistemul de informații al vămilor în conformitate cu alineatul (2), Sistemul de informații al vămilor informează automat statul membru furnizor, acordând un preaviz de o lună.
   (4)   Datele transferate în conformitate cu alineatul (2) din prezentul articol continuă să fie reținute timp de un an în Sistemul de informații al vămilor, dar, fără a aduce atingere articolelor 22 și 23, acestea sunt accesibile numai unui reprezentant al comitetului menționat la articolul 27 sau autorităților de control menționate la articolul 24 și la articolul 25 alineatul (1). În această perioadă, datele nu pot fi consultate decât pentru a li se verifica exactitatea și legalitatea, după care trebuie șterse.
   CAPITOLUL VI

      CONSTITUIREA UNEI BAZE DE DATE PENTRU IDENTIFICAREA DOSARELOR VAMALE

   Articolul 15
   (1)   Sistemul de informații al vămilor conține, pe lângă datele menționate la articolul 3, datele care intră sub incidența prezentului capitol, într-o bază de date specială (denumită în continuare „baza de date pentru identificarea dosarelor vamale”). Fără a aduce atingere dispozițiilor prezentului capitol și ale capitolelor VII și VIII, dispozițiile prezentei decizii se aplică de asemenea bazei de date pentru identificarea dosarelor vamale. Cu toate acestea, nu se aplică excepția de la articolul 21 alineatul (2).
   (2)   Obiectivul bazei de date pentru identificarea dosarelor vamale este acela de a permite autorităților unui stat membru competente pentru efectuarea anchetelor vamale, desemnate în conformitate cu articolul 7, care deschid un dosar de anchetă sau care anchetează cazul uneia sau al mai multor persoane sau societăți, precum și Europol și Eurojust, să identifice autoritățile competente ale altor state membre care anchetează sau care au anchetat în privința acestor persoane sau societăți, în scopul de a îndeplini, pe baza informațiilor privind existența dosarelor de anchetă, obiectivele menționate la articolul 1 alineatul (2).
   (3)   În scopul bazei de date pentru identificarea dosarelor vamale, fiecare stat membru transmite celorlalte state membre, Europol, Eurojust și comitetului menționat la articolul 27, o listă a încălcărilor grave ale legislației sale naționale.
   Această listă cuprinde numai încălcările care se pedepsesc:

               (a)

               cu o pedeapsă privativă de libertate sau cu o măsură de siguranță privativă de libertate cu un maximum de cel puțin douăsprezece luni; sau

               (b)

               cu o amendă de cel puțin 15 000 EUR.

         (4)   Dacă statul membru care extrage date din baza de date pentru identificarea dosarelor vamale are nevoie de mai multe informații referitoare la dosarele de anchetă înregistrate privind o persoană sau o societate, acesta solicită asistența statului membru furnizor pe baza instrumentelor în vigoare referitoare la asistența reciprocă.
   CAPITOLUL VII

      FUNCȚIONAREA ȘI UTILIZAREA BAZEI DE DATE PENTRU IDENTIFICAREA DOSARELOR VAMALE

   Articolul 16
   (1)   Datele care provin din dosarele de anchetă se introduc în baza de date pentru identificarea dosarelor vamale exclusiv în scopurile definite la articolul 15 alineatul (2). Aceste date se limitează la următoarele categorii:

               (a)

               o persoană sau o societate care face obiectul sau a făcut obiectul unui dosar de anchetă instrumentat de o autoritate competentă a unui stat membru și care:

                           (i)

                           în conformitate cu legislația națională a statului membru respectiv este bănuită de a comite, de a fi comis, de a participa sau de a fi participat la săvârșirea unei încălcări grave a legislației naționale;

                           (ii)

                           a făcut obiectul unei constatări stabilind una dintre aceste încălcări; sau

                           (iii)

                           a făcut obiectul unei sancțiuni administrative sau judiciare pentru una dintre aceste încălcări;

               (b)

               domeniul reglementat de dosarul de anchetă;

               (c)

               denumirea, naționalitatea și datele de contact ale autorității statului membru care se ocupă de dosar, precum și numărul dosarului.

         Datele menționate la literele (a), (b) și (c) se introduc într-un registru de date separat pentru fiecare persoană sau societate. Crearea unor legături între registrele de date nu este autorizată.
   (2)   Datele cu caracter personal menționate la alineatul (1) litera (a) se limitează la următoarele date:

               (a)

               în cazul persoanelor: numele, numele dinaintea căsătoriei, prenumele, numele anterioare, pseudonimele și numele alese, data și locul nașterii, naționalitatea și sexul;

               (b)

               în cazul societăților: denumirea societății, denumirea utilizată de societate în cadrul activității sale, adresa, codul de înregistrare în scopuri de TVA și codul de înregistrare pentru plata accizelor.

         (3)   Datele se introduc pentru o durată de timp limitată, în conformitate cu articolul 19.
   Articolul 17
   Un stat membru nu este obligat, într-un caz concret, să introducă date în temeiul articolului 16 dacă și atât timp cât această înregistrare ar aduce atingere ordinii publice sau altor interese fundamentale, în special dacă aceasta ar prezenta o amenințare imediată și serioasă la securitatea sa publică sau la securitatea publică a unui alt stat membru sau a unei țări terțe; sau atunci când sunt implicate alte interese fundamentale de importanță egală; sau dacă astfel de înregistrări ar putea vătăma în mod grav drepturile persoanelor sau ar prejudicia o anchetă în curs.
   Articolul 18
   (1)   Introducerea datelor în baza de date pentru identificarea dosarelor vamale și consultarea acestora sunt rezervate în exclusivitate autorităților menționate la articolul 15 alineatul (2).
   (2)   Orice consultare a bazei de date pentru identificarea dosarelor vamale conține în mod obligatoriu următoarele date cu caracter personal:

               (a)

               în cazul persoanelor: prenumele și/sau numele și/sau numele dinaintea căsătoriei și/sau numele anterioare și/sau pseudonimele și numele alese și/sau data nașterii;

               (b)

               în cazul societăților: denumirea societății și/sau denumirea utilizată de societate în cadrul activității sale și/sau adresa și/sau codul de înregistrare în scopuri de TVA și/sau codul de înregistrare pentru plata accizelor.

         CAPITOLUL VIII

      PERIOADA DE REȚINERE A DATELOR DIN BAZA DE DATE PENTRU IDENTIFICAREA DOSARELOR VAMALE

   Articolul 19
   (1)   Termenele de păstrare a datelor sunt stabilite în conformitate cu actele cu putere de lege, reglementările și procedurile statului membru care introduce datele. Cu toate acestea, nu pot fi depășite următoarele termene, care încep să curgă de la data introducerii datelor în dosar:

               (a)

               datele referitoare la dosarele anchetelor în curs nu se rețin după un termen de trei ani, dacă nu s-a constatat nicio încălcare în această perioadă de timp. Datele se șterg înainte expirarea termenului de trei ani în cazul în care au trecut douăsprezece luni de la ultimul act al anchetei;

               (b)

               datele referitoare la dosarele de anchetă care au determinat constatarea unei încălcări, dar care nu au avut ca rezultat pronunțarea unei sentințe de condamnare sau sancționarea cu o amendă nu se rețin după un termen de șase ani;

               (c)

               datele referitoare la dosarele de anchetă care au avut ca rezultat o sentință de condamnare sau o amendă nu se rețin după un termen de zece ani.

         (2)   În toate etapele unei anchete, astfel cum sunt menționate la alineatul (1) literele (a), (b) și (c), imediat ce, potrivit actelor cu putere de lege și normelor administrative ale statului membru furnizor, o persoană sau o societate care intră sub incidența articolului 16 este scoasă din cauză, toate datele referitoare la această persoană sau societate se șterg imediat.
   (3)   Datele se șterg automat din baza de date pentru identificarea dosarelor vamale începând cu data de la care termenele pentru reținerea datelor menționate la alineatul (1) sunt depășite.
   CAPITOLUL IX

      PROTECȚIA DATELOR CU CARACTER PERSONAL

   Articolul 20
   Decizia-cadru 2008/977/JAI se aplică protecției schimbului de date în conformitate cu prezenta decizie, sub rezerva unor dispoziții contrare în această decizie.
   Articolul 21
   (1)   Datele nu pot fi reproduse decât din motive tehnice, cu condiția ca o astfel de copie să fie necesară căutării de informații efectuate de autoritățile prevăzute la articolul 7.
   (2)   Sub rezerva articolului 8 alineatul (1), datele cu caracter personal introduse de alte state membre nu pot fi copiate din Sistemul de informații al vămilor în alte fișiere de date naționale, excepție făcând copierea în sistemele de gestionare a riscurilor utilizate pentru a orienta controalele vamale la nivel național sau copierea într-un sistem de analiză operațională care să permită coordonarea acțiunilor. Astfel de copieri pot fi efectuate în măsura în care sunt necesare în cazuri sau anchete specifice.
   (3)   În cele două cazuri de excepție menționate la alineatul (2), doar analiștii autorizați de autoritățile naționale din fiecare stat membru sunt împuterniciți să prelucreze datele cu caracter personal obținute din Sistemul de informații al vămilor în cadrul unui sistem de gestionare a riscurilor utilizat pentru a orienta controalele vamale realizate de autoritățile naționale sau în cadrul unui sistem de analiză operațională utilizat pentru coordonarea acțiunilor.
   (4)   Fiecare stat membru trimite celorlalte state membre și comitetului menționat la articolul 27 o listă cu departamentele de gestionare a riscurilor ai căror analiști sunt autorizați să copieze și să prelucreze datele cu caracter personal introduse în Sistemul de informații al vămilor.
   (5)   Datele cu caracter personal copiate din Sistemul de informații al vămilor se păstrează doar atât timp cât sunt necesare pentru îndeplinirea scopului pentru care au fost copiate. Necesitatea reținerii datelor se reexaminează cel puțin o dată pe an de statul membru care a efectuat copierea. Durata de păstrare nu depășește zece ani. Datele cu caracter personal care nu sunt necesare pentru continuarea analizei operaționale sunt șterse imediat sau orice factor de identificare din acestea este eliminat.
   Articolul 22
   Drepturile persoanelor, în ceea ce privește datele cu caracter personal din Sistemul de informații al vămilor, în special dreptul de acces, dreptul de a rectifica, de a șterge sau de a bloca date, se exercită în conformitate cu actele cu putere de lege, reglementările și procedurile statului membru care pune în aplicare Decizia 2008/977/JAI și în care aceste drepturi sunt invocate. Se refuză accesul, în măsura în care acest refuz este necesar și proporțional, pentru a nu se compromite anchetele naționale aflate în curs de desfășurare sau în timpul perioadei de supraveghere discretă sau de observare și raportare. La evaluarea aplicabilității unei exceptări, se ține seama de interesele legitime ale persoanei în cauză.
   Articolul 23
   (1)   Pe teritoriul fiecărui stat membru, orice persoană poate, în conformitate cu actele cu putere de lege, reglementările și procedurile statului membru respectiv, să intenteze o acțiune sau, după caz, să depună o plângere în fața instanței sau a autorității competente, în conformitate cu actele cu putere de lege, reglementările și procedurile ale acestui stat membru, având ca obiect datele cu caracter personal introduse în Sistemul de informații al vămilor care privesc respectiva persoană, pentru:

               (a)

               a rectifica sau a șterge datele cu caracter personal care conțin erori de fapt;

               (b)

               a rectifica sau a șterge datele cu caracter personal introduse sau păstrate în Sistemul de informații al vămilor contrar prezentei decizii;

               (c)

               a obține acces la date cu caracter personal;

               (d)

               a bloca date cu caracter personal;

               (e)

               a obține daune-interese în temeiul articolului 30 alineatul (2).

         (2)   Fără a aduce atingere dispozițiilor articolului 30, statele membre se angajează reciproc să execute deciziile definitive ale instanțelor sau ale altor autorități competente în temeiul alineatului (1) literele (a)-(c) de la prezentul articol.
   Articolul 24
   Fiecare stat membru desemnează una sau mai multe autorități naționale de control însărcinate cu protecția datelor cu caracter personal pentru a controla în mod independent datele de acest tip introduse în Sistemul de informații al vămilor în conformitate cu Decizia-cadru 2008/977/JAI.
   Articolul 25
   (1)   Se înființează o autoritate comună de control. Aceasta este compusă din doi reprezentanți din partea fiecărui stat membru care provin din cadrul autorității sau autorităților naționale independente de control respective.
   (2)   Autoritatea comună de control monitorizează și asigură aplicarea dispozițiilor prezentei decizii și ale Deciziei-cadru 2008/977/JAI cu privire la protecția persoanelor fizice în ceea ce privește prelucrarea datelor cu caracter personal prin Sistemul de informații al vămilor.
   (3)   În acest scop, autoritatea comună de control este competentă să supravegheze funcționarea Sistemului de informații al vămilor, să examineze toate dificultățile de aplicare sau de interpretare susceptibile să apară în timpul funcționării sistemului, să studieze problemele susceptibile să apară cu ocazia unui control independent efectuat de autoritățile naționale de control ale statelor membre sau cu ocazia exercitării drepturilor de acces la sistem de care se pot prevala persoanele fizice, precum și să formuleze propuneri pentru găsirea unor soluții comune la probleme.
   (4)   În vederea exercitării răspunderilor care îi revin, autoritatea comună de control are acces la Sistemul de informații al vămilor.
   (5)   Rapoartele întocmite de către autoritatea comună de control sunt transmise autorităților cărora autoritățile naționale de control le prezintă rapoartele lor, precum și Parlamentului European și Consiliului.
   Articolul 26
   (1)   Autoritatea Europeană pentru Protecția Datelor supraveghează activitățile Comisiei privind Sistemul de informații al vămilor. Atribuțiile și competențele menționate la articolele 46 și 47 din Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (7) se aplică în mod corespunzător.
   (2)   Autoritatea comună de control și Autoritatea Europeană pentru Protecția Datelor, acționând fiecare în limitele propriilor competențe, cooperează activ în cadrul responsabilităților care le revin și asigură supravegherea coordonată a Sistemului de informații al vămilor, inclusiv emiterea unor recomandări relevante.
   (3)   Autoritatea comună de control și Autoritatea Europeană pentru Protecția Datelor se întrunesc în acest scop cel puțin o dată pe an. Costurile și organizarea acestor reuniuni sunt suportate de Autoritatea Europeană pentru Protecția Datelor.
   CAPITOLUL X

      CADRUL INSTITUȚIONAL

   Articolul 27
   (1)   Se înființează un comitet format din reprezentanții autorităților vamale ale statelor membre. Comitetul adoptă deciziile sale în unanimitate în cazul dispozițiilor alineatului (2) litera (a) și cu o majoritate de două treimi în cazul dispozițiilor alineatului (2) litera (b). Comitetul aprobă regulamentul de procedură în unanimitate.
   (2)   Comitetului îi revine răspunderea:

               (a)

               de a pune în aplicare și de a aplica cu corectitudine prezenta decizie, fără a aduce atingere atribuțiilor autorităților menționate la articolul 24, la articolul 25 alineatul (1) și la articolul 26 alineatul (1);

               (b)

               pentru buna funcționare din punct de vedere tehnic și operațional a Sistemului de informații al vămilor. Comitetul întreprinde tot ceea ce este necesar pentru a asigura aplicarea corectă a măsurilor definite la articolele 14 și 28 în ceea ce privește Sistemul de informații al vămilor. În sensul prezentului alineat, comitetul poate avea acces direct la datele introduse în sistemul de informații și poate să facă uz de acestea.

         (3)   Comitetul întocmește anual un raport către Consiliu, în conformitate cu titlul VI al Tratatului privind Uniunea Europeană, referitor la eficacitatea și buna funcționare a Sistemului de informații al vămilor, formulând recomandări dacă este necesar. Raportul se transmite Parlamentului European spre informare.
   (4)   Comisia este asociată la lucrările comitetului.
   CAPITOLUL XI

      SECURITATEA SISTEMULUI DE INFORMAȚII AL VĂMILOR

   Articolul 28
   (1)   Obligația de a lua toate măsurile administrative necesare menținerii securității revine:

               (a)

               autorităților competente din statele membre în ceea ce privește terminalele Sistemului de informații al vămilor situate în respectivele state membre și, respectiv, Europol și Eurojust;

               (b)

               comitetului menționat la articolul 27 în ceea ce privește Sistemul de informații al vămilor și terminalele situate în aceleași locații ca și sistemul și utilizate pentru scopuri tehnice și pentru controalele menționate la alineatul (3) din prezentul articol.

         (2)   În special, autoritățile competente, Europol, Eurojust și comitetul menționat la articolul 27 iau măsuri pentru:

               (a)

               a împiedica accesul persoanelor neautorizate la echipamentele utilizate pentru prelucrarea datelor;

               (b)

               a împiedica citirea, copierea, modificarea sau ștergerea datelor și a suporturilor de date de către persoanele neautorizate;

               (c)

               a împiedica introducerea neautorizată de date, precum și orice fel de consultare, modificare sau ștergere neautorizată de date;

               (d)

               a împiedica accesul persoanelor neautorizate la datele din Sistemul de informații al vămilor prin intermediul echipamentelor de transmisie a datelor;

               (e)

               a garanta că, în ceea ce privește utilizarea Sistemului de informații al vămilor, persoanele autorizate nu pot să aibă acces decât la datele care sunt de competența lor;

               (f)

               a garanta că este posibil să se controleze și să se stabilească căror autorități le pot fi transmise datele cu ajutorul echipamentelor de transmisie a datelor;

               (g)

               a garanta că este posibil să se controleze și să se stabilească a posteriori ce date au fost introduse în Sistemul de informații al vămilor, în ce moment și de către cine și să se monitorizeze căutările;

               (h)

               a împiedica orice citire, copiere, modificare sau ștergere neautorizată de date în timpul transmisiei de date și al transportului suporturilor de date.

         (3)   Comitetul menționat la articolul 27 monitorizează interogarea Sistemului de informații al vămilor pentru a verifica admisibilitatea căutărilor efectuate și dacă acestea au fost efectuate de utilizatori autorizați. Cel puțin 1 % din totalitatea căutărilor sunt supuse verificării. O înregistrare a acestor căutări și verificări este introdusă în sistem și se utilizează numai în scopul menționat de către comitetul respectiv și de către autoritățile de control menționate la articolele 24 și 25. Înregistrarea este ștearsă după șase luni.
   Articolul 29
   Autoritatea vamală competentă menționată la articolul 10 alineatul (1) răspunde pentru măsurile de securitate menționate la articolul 28 în ceea ce privește terminalele situate pe teritoriul statului membru respectiv, pentru examinările menționate la articolul 14 alineatele (1) și (2) și la articolul 19, precum și pentru punerea în aplicare corespunzătoare a prezentei decizii, cu respectarea actelor cu putere de lege, a normelor administrative și procedurale ale respectivului stat membru.
   CAPITOLUL XII

      RESPONSABILITĂȚI ȘI OBLIGAȚII

   Articolul 30
   (1)   Fiecare stat membru se asigură că datele pe care le-a introdus în Sistemul de informații al vămilor în conformitate cu articolul 3, cu articolul 4 alineatul (1) și cu articolul 8 din Decizia-cadru 2008/977/JAI sunt exacte, actuale, complete, fiabile și introduse în mod legal.
   (2)   Fiecare stat membru răspunde, în conformitate cu legislația națională, pentru orice prejudiciu cauzat unei persoane ca urmare a utilizării Sistemului de informații al vămilor. Aceasta se aplică de asemenea prejudiciului cauzat de un stat membru prin introducerea unor date eronate sau prin introducerea sau păstrarea unor date în mod ilegal.
   (3)   Dacă statul membru destinatar plătește daune-interese pentru un prejudiciu cauzat prin utilizarea unor date eronate introduse în Sistemul de informații al vămilor de un alt stat membru, acesta din urmă rambursează statului membru destinatar suma plătită ca daune-interese, ținând cont de orice eroare imputabilă statului membru destinatar.
   (4)   Europol și Eurojust sunt răspunzătoare în conformitate cu actele lor de înființare.
   Articolul 31
   (1)   Costurile aferente achiziționării, studiului, dezvoltării și întreținerii infrastructurii informatice centrale (hardware), a programelor informatice și a conexiunilor de rețea specializate, precum și a serviciilor de producție, asistență și formare conexe, care sunt indisociabil legate de funcționarea Sistemului de informații al vămilor în scopul aplicării reglementărilor vamale și agricole comunitare, precum și costurile aferente utilizării Sistemului de informații al vămilor de către statele membre pe teritoriile lor, inclusiv costurile comunicațiilor, sunt suportate de bugetul general al Comunităților Europene.
   (2)   Costurile aferente întreținerii posturilor de lucru/terminalelor naționale ocazionate de punerea în aplicare a prezentei decizii sunt suportate de statele membre.
   CAPITOLUL XIII

      PUNERE ÎN APLICARE ȘI DISPOZIȚII FINALE

   Articolul 32
   Informațiile furnizate în temeiul prezentei decizii fac obiectul unui schimb direct între autoritățile statelor membre.
   Articolul 33
   Statele membre adoptă legislația națională necesară pentru a se conforma prezentei decizii până la 27 mai 2011.
   Articolul 34
   (1)   Prezenta decizie înlocuiește Convenția SIV, precum și Protocolul din 12 martie 1999 redactat în baza articolului K.3 din Tratatul privind Uniunea Europeană, referitor la domeniul de aplicare al spălării veniturilor în cazul Convenției privind utilizarea tehnologiei informației în domeniul vamal și la includerea numărului de înmatriculare al mijlocului de transport în Convenție (8) și Protocolul din 8 mai 2003 încheiat în conformitate cu articolul 34 din Tratatul privind Uniunea Europeană, de modificare, în ceea ce privește constituirea unei baze de date pentru identificarea dosarelor vamale, a Convenției privind utilizarea tehnologiei informației în domeniul vamal (9), cu începere de la 27 mai 2011.
   (2)   În consecință, Convenția SIV și protocoalele menționate la alineatul (1) se abrogă cu începere de la data aplicării prezentei decizii.
   Articolul 35
   Sub rezerva unor dispoziții contrare în prezenta decizie, măsurile de punere în aplicare a Convenției SIV și a protocoalelor menționate la articolul 34 alineatul (1) se abrogă cu începere de la 27 mai 2011.
   Articolul 36
   (1)   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   (2)   Se aplică începând cu 27 mai 2011.

      Adoptatâ la Bruxelles, 30 noiembrie 2009.

            Pentru Consiliu

            Președintele

         B. ASK

      (1)  Avizul din 24 noiembrie 2009 (nepublicat încă în Jurnalul Oficial).

      (2)  JO L 350, 30.12.2008, p. 60.

      (3)  Regulamentul (CE) nr. 766/2008 al Parlamentului European și al Consiliului din 9 iulie 2008 de modificare a Regulamentului (CE) nr. 515/97 al Consiliului privind asistența reciprocă între autoritățile administrative ale statelor membre și cooperarea dintre acestea și Comisie în vederea asigurării aplicării corespunzătoare a legislației din domeniile vamal și agricol (JO L 218, 13.8.2008, p. 48).

      (4)  JO C 316, 27.11.1995, p. 33.

      (5)  JO L 121, 15.5.2009, p. 37.

      (6)  JO L 138, 4.6.2009, p. 14.

      (7)  JO L 8, 12.1.2001, p. 1.

      (8)  JO C 91, 31.3.1999, p. 2.

      (9)  JO C 139, 13.6.2003, p. 2.


title: Decizia Consiliului din 25 februarie 1991 de constituire a Comitetului consultativ european pentru informația statistică în domeniile economic și social

text:
               05/Volumul 02

               RO

               Jurnalul Ofícial al Uniunii Europene

               140

         31991D0116

               L 059/21

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 25 februarie 1991
   de constituire a Comitetului consultativ european pentru informația statistică în domeniile economic și social
   (91/116/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere proiectul de decizie prezentat de Comisie (1),
   având în vedere avizul Parlamentului European (2),
   având în vedere avizul Comitetului Economic și Social (3),
   întrucât aplicarea, urmărirea și evaluarea politicilor comunitare depind în mare măsură de existența unor informații statistice corespunzătoare în domeniile economic și social;
   întrucât Comisia a prezentat Consiliului, în aprilie 1989, Comunicarea referitoare la adoptarea unei politici comunitare privind informația statistică;
   întrucât, pe baza acestei Comunicări și la propunerea Comisiei, după avizul Parlamentului European, Consiliul adoptă la 19 iunie 1989 Rezoluția cu privire la aplicarea unui plan de acțiuni prioritare în domeniul informării statistice pentru perioada 1989-1992 (4);
   întrucât, prin Decizia 89/382/CEE, Euratom (5), Consiliul a creat Comitetul pentru programul statistic, format din reprezentanți ai institutelor statistice din statele membre și prezidat de un reprezentant al Comisiei (și anume directorul general al Biroului Statistic al Comunităților Europene); întrucât acest Comitet răspunde de coordonarea programelor statistice comunitare și naționale în ceea ce privește acțiunile, mijloacele, calendarul și metodele;
   întrucât realizarea obiectivelor atribuite Comunităților Europene, în special crearea pieței interne prevăzute de Actul Unic European, fac necesară o consultare periodică a unor personalități reprezentative din lumea științifică, economică și socială pentru a se defini obiectivele, prioritățile și natura informației necesare susținerii politicilor comunitare;
   întrucât, în aproape toate statele membre, există organe de concertare între utilizatorii și producătorii de informație statistică, a căror funcție se exercită îndeosebi în cadrul problemelor din țările respective;
   întrucât este necesară, prin urmare, constituirea Comitetului consultativ european pentru informația statistică în domeniul economic și social, format din reprezentanți ai producătorilor și utilizatorilor acestei informații, și care trebuie să sprijine Consiliul și Comisia în coordonarea obiectivelor fixate prin politica în domeniul informației statistice comunitare,
   DECIDE:
   Articolul 1
   Se constituie Comitetul consultativ european pentru informația statistică în domeniile economic și social, denumit în continuare „Comitetul”. Comitetul are ca misiune sprijinirea Consiliului și a Comisiei în coordonarea obiectivelor stabilite în ceea ce privește politica în domeniul informației statistice comunitare, ținând seama de nevoile utilizatorilor și costurile suportate de către cei care produc informația.
   Articolul 2
   Comitetul contribuie la reflecție și emite sugestii cu privire la acțiunile care trebuie întreprinse și la resursele necesare pentru atingerea obiectivelor prevăzute în cadrul politicii de informație statistică stabilită de Comunitate.
   Comitetul avizează programul statistic comunitar, conceperea și urmărirea acestuia. În mod special, acesta se pronunță în ceea ce privește:

               —

               pertinența programelor statistice în raport cu nevoile legate de integrarea europeană, exprimate de instituțiile comunitare, administrațiile naționale și regionale și diferitele categorii economice și sociale, precum și de lumea științifică;

               —

               cooperarea, la nivelul organizării și planificării, între diferitele organisme care formează împreună infrastructura statistică a Comunității;

               —

               costurile programelor statistice sectoriale, fie că este vorba de costurile direct angajate de administrațiile comunitare, naționale sau regionale, fie că este vorba de cele suportate de către părțile responsabile de furnizarea informației de bază;

               —

               resursele necesare realizării programelor statistice sectoriale și conformitatea acestora cu obiectivele stabilite.

         Articolul 3
   Comitetul poate fi consultat de către Consiliu și Comisie cu privire la orice problemă legată de politica de informație statistică. Comitetul formulează avize sau prezintă rapoarte Parlamentului European, Consiliului și Comisiei, de fiecare dată când consideră necesar, pentru îndeplinirea corespunzătoare a misiunii sale. Acesta acționează în strânsă colaborare cu Comitetul pentru programul statistic și cu Comitetul pentru statistici monetare, financiare și pentru balanța de plăți, creat în temeiul Deciziei 91/115/CEE (6), cărora le transmite, spre informare, avizele și rapoartele sale, în special în ceea ce privește cererile de noi lucrări statistice.
   Comitetul întocmește un raport anual cu privire la progresele informației statistice economice și sociale europene, care este transmis Parlamentului European, Consiliului, Comisiei și Comitetului Economic și Social.
   Articolul 4
   Comitetul este format din:

               —

               patru membri reprezentând Comisia, printre care și cel care răspunde de politica de informație statistică;

               —

               președintele Comitetului pentru statistici monetare, financiare și pentru balanța de plăți;

               —

               doisprezece președinți sau directori generali ai institutelor naționale de statistică ale statelor membre;

               —

               douăzeci și patru de membri (doi pentru fiecare stat membru), desemnați de către Consiliu, după consultarea Comisiei, dintre personalitățile reprezentative ale diferitelor categorii economice și sociale, precum și din lumea științifică. În vederea numirii acestor membri, fiecare stat trimite Consiliului o listă cuprinzând patru candidați. Consiliul trebuie să țină seama de necesitatea asigurării unei reprezentări corespunzătoare a diferitelor categorii economice și sociale, precum și a lumii științifice.

         Articolul 5
   Mandatul membrilor desemnați de Consiliu este de patru ani și poate fi reînnoit. Acesta se exercită cu titlu personal; funcțiile exercitate de acești membri nu sunt remunerate. Lista membrilor este publicată în Jurnalul Oficial al Comunităților Europene, seria C.
   Articolul 6
   Comitetul este prezidat de către membrul Comisiei care răspunde de politica de informație statistică.
   Comitetul alege un vicepreședinte dintre membrii săi pentru o durată de doi ani, al cărui mandat poate fi reînnoit încă o dată.
   Secretariatul este asigurat de Biroul Statistic al Comunităților Europene.
   Articolul 7
   Președintele convoacă Comitetul ori de câte ori este necesar și cel puțin o dată pe an, fie la inițiativa sa, fie la cererea a cel puțin o treime din membrii Comitetului.
   Articolul 8
   Președintele poate invita, cu titlu de observator, directorii generali ai Comisiei, interesați de temele abordate, sau orice altă persoană care poate contribui la dezbateri.
   Articolul 9
   Decizia Comitetului este valabilă atunci când cel puțin jumătate dintre membrii săi sunt prezenți la dezbateri. Un membru nu poate fi reprezentat decât de către un alt membru și nu poate reprezenta decât doi membri.
   Articolul 10
   Comitetul își adoptă regulamentul de procedură.

      Adoptat la Bruxelles, 25 februarie 1991.

            Pentru Consiliu

            Președintele

         J.-C. JUNCKER

      (1)  JO C 208, 21.8.1990, p. 9.

      (2)  JO C 19, 28.1.1991.

      (3)  JO C 31, 6.2.1991, p. 25.

      (4)  JO C 161, 28.6.1989, p. 1.

      (5)  JO L 181, 28.6.1989, p. 47.

      (6)  JO L 59, 6.3.1991, p. 19.


title: Decizia Consiliului din 10 mai 2005 privind încheierea unui acord de cooperare între Comunitatea Europeană și Principatul Andorra

text:
Anunţ juridic important

|

32005D0398

Jurnalul Oficial L 135 , 28/05/2005 p. 0012 - 0013

		20050510Decizia Consiliuluidin 10 mai 2005privind încheierea unui acord de cooperare între Comunitatea Europeană și Principatul Andorra(2005/398/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 71, 137, 149, 150, 151, 152, 156, 159, 161 și 175, coroborate cu articolul 300 alineatul (2) primul paragraf a doua teză și alineatul (3) primul paragraf,având în vedere propunerea Comisiei,având în vedere avizul Parlamentului European [1],întrucât:(1) Comunitatea este hotărâtă să consolideze relațiile cu Andorra, reglementate în prezent de un acord semnat la Luxemburg la 28 iunie 1990, care instituie o uniune vamală.(2) În urma autorizării Consiliului din 24 februarie 1997, Comisia a încheiat negocieri cu Andorra cu privire la un acord referitor la o gamă largă de sectoare de cooperare.(3) Acordul a fost semnat, în numele Comunității Europene, la 15 noiembrie 2004, în conformitate cu decizia Consiliului din 25 și 26 octombrie 2004 și sub rezerva încheierii acestuia la o dată ulterioară.(4) Anumite sarcini au fost atribuite Comitetului de cooperare instituit prin acord. Trebuie delegată Comisiei competența de a îndeplini aceste sarcini în numele Comunității.(5) Acordul trebuie aprobat,DECIDE:Articolul 1Acordul de cooperare între Comunitatea Europeană și Principatul Andorra se aprobă în numele Comunității.Textul acordului se anexează la prezenta decizie.Articolul 2Președintele Consiliului procedează, în numele Comunității, la notificarea prevăzută la articolul 14 din acord [2].Articolul 3(1) Comunitatea este reprezentată, în cadrul Comitetului de cooperare instituit de articolul 9 din acord, de către Comisie, asistată de reprezentanții statelor membre.(2) Poziția Comunității cu privire la deciziile care trebuie luate de Comitetul de cooperare este stabilită de Comisie după consultarea reprezentanților statelor membre.Adoptată la Bruxelles, 10 mai 2005.Pentru ConsiliuPreședinteleJ. Krecké[1] Aviz emis la 22 februarie 2005 (nepublicat încă în Jurnalul Oficial).[2] Data intrării în vigoare a acordului va fi publicată în Jurnalul Oficial al Uniunii Europene prin grija Secretariatului General al Consiliului.--------------------------------------------------